Oʻzbekiston Respublikasidagi xorijiy davlatlarning diplomatik vakolatxonalari, konsullik muassasalari va ularga tenglashtirilgan Tashqi ishlar vazirligida akkreditatsiyadan oʻtgan tashkilotlarga xizmat koʻrsatishni yanada takomillashtirish chora-tadbirlari toʻgʻrisida
(resolution, 2026-01-23)

Oʻzbekiston Respublikasining “Korporativ munosabatlarning huquqiy asoslari yanada takomillashtirilishi munosabati bilan ayrim qonun hujjatlariga oʻzgartirish va qoʻshimchalar kiritish toʻgʻrisida”gi Qonuni ijrosini taʼminlash, shuningdek, Oʻzbekiston Respublikasidagi xorijiy davlatlarning diplomatik vakolatxonalari, konsullik muassasalari va ularga tenglashtirilgan Tashqi ishlar vazirligida akkreditatsiyadan oʻtgan tashkilotlarning respublikada boʻlish va faoliyat yuritish sharoitlarini yanada yaxshilash, ularning xodimlari hayoti va faoliyati uchun munosib shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasining “Korporativ munosabatlarning huquqiy asoslari yanada takomillashtirilishi munosabati bilan Oʻzbekiston Respublikasining ayrim qonun hujjatlariga oʻzgartirish va qoʻshimchalar kiritish toʻgʻrisida”gi Qonuniga muvofiq Oʻzbekiston Respublikasining ayrim qonun hujjatlariga unitar korxona shaklini tugatish bilan bogʻliq oʻzgartirishlar kiritilgani maʼlumot uchun qabul qilinsin. 2. Tashqi ishlar vazirligi huzuridagi “Diplomatik servis xizmati” davlat unitar korxonasi negizida Tashqi ishlar vazirligi huzuridagi “Diplomatik servis xizmati” davlat muassasasi (keyingi oʻrinlarda — Dipservis xizmati) tashkil etilsin. 3. Quyidagilar Dipservis xizmatining asosiy vazifalari etib belgilansin: Oʻzbekiston Respublikasidagi xorijiy davlatlarning diplomatik vakolatxonalari, konsullik muassasalari va ularga tenglashtirilgan Tashqi ishlar vazirligida akkreditatsiyadan oʻtgan tashkilotlarning (keyingi oʻrinlarda — diplomatik vakolatxonalar) Oʻzbekiston Respublikasida faoliyati uchun zarur shart-sharoitlar yaratish, ularga kompleks servis xizmatlari koʻrsatish, diplomatik vakolatxonalarning tegishli ravishda faoliyat koʻrsatishini taʼminlashga doir masalalarni hal etish va tegishli chora-tadbirlarni amalga oshirish; Oʻzbekiston Respublikasining xalqaro majburiyatlarda nazarda tutilgan diplomatik vakolatxonalarga xizmat koʻrsatish va ularni joylashtirish tadbirlarini amalga oshirish; diplomatik vakolatxonalar va ularning xodimlarini joylashtirish uchun ajratilgan bino hamda xonalarni ijaraga berish, koʻchmas mulkning ijara va oldi-sotdi shartnomalarini rasmiylashtirishda koʻmaklashish (vositachilik qilish), shuningdek, ushbu bino va xonalardan foydalanishni taʼminlash; Tashqi ishlar vazirligiga xorijiy davlatlar rasmiy delegatsiyalarining Oʻzbekistonda boʻlishi bilan bogʻliq masalalarni hal etishda, Hukumat va Tashqi ishlar vazirligi tomonidan xalqaro tadbirlarni Hukumat darajasida, shu jumladan, xorijiy davlatlarda oʻtkazishga, xorijiy davlatlarga xizmat safariga boradigan xodimlarga aviachiptalar xarid qilish, shuningdek, avtotransport xizmatlarini koʻrsatishda koʻmaklashish; Dipservis xizmati vazifalariga taalluqli masalalarda davlat organlari va tashkilotlarida diplomatik vakolatxonalarning manfaatlarini ifoda etish, shuningdek, diplomatik vakolatxonalarda ishlaydigan Oʻzbekiston Respublikasi fuqarolarining mehnat huquqlarini himoya qilish; diplomatik vakolatxonalar xodimlarining boʻsh vaqti va dam olishini tashkil etish, turizm, jismoniy tarbiya va sport sohasida xizmatlar koʻrsatish; diplomatik vakolatxonalar, xalqaro hukumatlararo va nohukumat tashkilotlar, xorijiy davlatlarning hukumat va nohukumat tashkilotlari, ularning vakolatxona va filiallari, muxbirlari, muxbirlik punktlari (byuro, ofislari), savdo vakolatxonalari, xorijiy banklar va boshqa tijorat tashkilotlari vakolatxonalari, doimiy muassasalar, shuningdek chet el investitsiyasi va kapitali ishtirokidagi korxonalar hamda Oʻzbekiston Respublikasida shaxsiy, xizmat ishlari boʻyicha, oʻqish yoki turizm maqsadida doimiy yashaydigan yoki vaqtincha boʻladigan xorijiy fuqarolarga va fuqaroligi boʻlmagan shaxslarga tegishli boʻlgan yoki ular tomonidan ijaraga olingan avtotransport vositalarini roʻyxatga olish (qayta roʻyxatga olish), roʻyxatdan chiqarish, texnik koʻrikdan oʻtkazish, haydovchilik guvohnomalarining ekvivalentlarini berish (almashtirish) va roʻyxatdan oʻtkazish davlat raqami belgilarini berish; bojxona hujjatlarini rasmiylashtirish, diplomatik vakolatxonalar nomiga keladigan yuklarni deklaratsiyalash, bojxonada ishlov berish; diplomatik vakolatxonalarning radioelektron aloqa vositalari va radiouzatuvchi qurilmalarni sotib olish, oʻrnatish, olib kirish va ulardan foydalanish uchun zarur hujjatlarni rasmiylashtirish; diplomatik vakolatxonalar mehmonlarini roʻyxatga olish, ularning kirish vizalarini rasmiylashtirish va ularga viza berilishida koʻmaklashish, diplomatik vakolatxonalarda ishlaydigan Oʻzbekiston Respublikasi fuqarolarining xorijga chiqish hujjatlarini rasmiylashtirish; Oʻzbekiston Respublikasi fuqarolarini diplomatik vakolatxonalarga, shuningdek Oʻzbekiston Respublikasi hududidagi xorijiy tijorat tashkilotlarining vakolatxonalariga tegishli murojaatga muvofiq muddatli mehnat shartnomalari asosida ularning mahalliy xodimlarini ishga joylashtirishni, ishga qabul qilish yoki boʻshatish toʻgʻrisida tegishli buyruqlarni rasmiylashtirish, ish staji hisobini yuritish, mehnat daftarchalarini shakllantirish va yuritishni “Yagona milliy mehnat tizimi” idoralararo dasturiy-apparat kompleksi orqali texnik jihatdan amalga oshirishda koʻmaklashish. 4. Belgilansinki: a) Dipservis xizmati: Tashqi ishlar vazirligi huzuridagi “Diplomatik servis xizmati” davlat unitar korxonasining barcha huquqlari, majburiyatlari hamda tuzilgan shartnomalari boʻyicha huquqiy vorisi hisoblanadi; faoliyatini oʻzini oʻzi moliyalashtirish (xoʻjalik hisobida faoliyat yuritish) asosida, qonunchilik hujjatlari bilan taqiqlanmagan pullik xizmatlar koʻrsatish orqali amalga oshiradi; diplomatik vakolatxonalar hamda Oʻzbekistondan xarid qilinadigan mahsulotlar (ishlar, xizmatlar) qismida Tashqi ishlar vazirligi, Oʻzbekistonning chet davlatlardagi diplomatik vakolatxonalari va konsullik muassasalariga xizmat koʻrsatish, Oʻzbekiston Respublikasi hududida diplomatik vakolatxonalar, shuningdek, Oʻzbekiston Respublikasining xorijdagi diplomatik vakolatxonalari va konsullik muassasalari uchun moʻljallangan obyektlar va uy-joylarni qurish hamda rekonstruksiya qilish boʻyicha yagona buyurtmachi hisoblanadi; b) Dipservis xizmatining ustavi, tuzilmasi va shtatlar jadvali Tashqi ishlar vazirligi tomonidan tasdiqlanadi; v) Dipservis xizmati Toshkent shahri Shayxontohur tumani Labzak koʻchasi 1a-uy manzilida ushbu bino va inshoot belgilangan tartibda sotilgunga qadar operativ boshqarish huquqi bilan joylashtiriladi. 5. Dipservis xizmati quyidagi huquqlarga ega: Dipservis xizmatining operativ boshqaruvida boʻlgan boʻsh binolar (binolar qismlari) va xonalarni xorijiy tijorat tashkilotlari vakolatxonalariga, yuridik va jismoniy, shu jumladan chet ellik shaxslarga toʻgʻridan-toʻgʻri koʻchmas mulk ijarasi shartnomasini tuzish (elektron onlayn auksion oʻtkazmasdan) orqali ijaraga berish, shuningdek ijara toʻlovlarini mustaqil tasarruf etish; xorijiy tijorat tashkilotlari vakolatxona va filiallariga, yuridik va jismoniy, shu jumladan, chet ellik shaxslarga oʻz xizmatlarini (ishlarini) koʻrsatish; Dipservis xizmati faoliyatidan olingan daromadlardan Oʻzbekiston Respublikasi qonunchiligida belgilangan soliqlar va yigʻimlar toʻlanganidan soʻng oʻziga yuklangan vazifalarni amalga oshirish uchun foydalanish. 6. Davlat aktivlarini boshqarish agentligi Tashqi ishlar vazirligining buyurtmanomalari boʻyicha yangi ochiladigan diplomatik vakolatxonalarni joylashtirish uchun qoʻshimcha zarur binolar va xizmat xonalari ajratib borilishini taʼminlasin. 7. Oʻzbekiston Respublikasidagi xorijiy davlatlarning diplomatik vakolatxonalari, konsullik muassasalari va ularga tenglashtirilgan Tashqi ishlar vazirligida akkreditatsiyadan oʻtgan tashkilotlariga binolar (binolar qismi), xonalar va yer uchastkalarini taqdim etish (sotish) tartibi toʻgʻrisidagi nizom 1-ilovaga muvofiq tasdiqlansin. 8. Tashqi ishlar vazirligi bir oy muddatda Dipservis xizmatining ustavi, tuzilmasi va shtatlar jadvalini tasdiqlasin. 9. Oʻzbekiston Respublikasi Hukumatining ayrim qarorlariga 2-ilovaga muvofiq oʻzgartirishlar kiritilsin. 10. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 11. Ushbu qarorning bajarilishini nazorat qilish Oʻzbekiston Respublikasi tashqi ishlar vaziri B.O. Saidov zimmasiga yuklansin. 1. Ushbu Nizom Oʻzbekiston Respublikasidagi xorijiy davlatlarning diplomatik vakolatxonalari, konsullik muassasalari va ularga tenglashtirilgan Tashqi ishlar vazirligida akkreditatsiyadan oʻtgan tashkilotlariga (keyingi oʻrinlarda diplomatik vakolatxonalar deb ataladi) binolar (binolar qismi), xonalar va yer uchastkalarini taqdim etish (ijaraga berish, sotish) tartibini belgilaydi. 2. Diplomatik vakolatxonalarni joylashtirish, ularning rahbarlari va chet ellik xodimlari yashashi uchun ajratiladigan binolar (binolar qismi), xonalar va ularga tutash yer uchastkalari Oʻzbekiston Respublikasi Tashqi ishlar vazirligining “Diplomatik servis xizmati” davlat muassasasi (keyingi oʻrinlarda — Dipservis xizmati) tomonidan hisobga olinadi. Diplomatik vakolatxonalar va ularning chet ellik xodimlarini joylashtirish uchun ajratilgan binolar (binolar qismi) va xonalarni ijaraga berish huquqi Dipservis xizmatiga tegishlidir. Diplomatik vakolatxonalarni joylashtirish, ularning rahbarlari va chet ellik xodimlari yashashi uchun ajratiladigan binolar (binolar qismi), xonalar va ularga tutash yer uchastkalari, qoida tariqasida, Toshkent shahri hududidan ajratiladi. 3. Binolar, xonalar va yer uchastkalarini ijaraga va oʻzgaga berish boʻyicha bitimlarni rasmiylashtirish, shuningdek, ularga boʻlgan huquqlarni davlat roʻyxatidan oʻtkazish qonunchilik hujjatlarida, Oʻzbekiston Respublikasining xalqaro shartnomalarida va ushbu Nizomda belgilangan tartibda amalga oshiriladi. 4. Diplomatik vakolatxonalar diplomatik vakolatxonalarni joylashtirish, ularning rahbarlari va xodimlari yashashi uchun binolar (binolar qismi) va xonalarni mustaqil ravishda tanlash yoki zarur binolarni tanlashda koʻmaklashish uchun Dipservis xizmatiga ulardan foydalanish maqsadi, maydoni, xonalari soni, joylashgan joyi va boshqa shartlarni koʻrsatgan holda murojaat qilish huquqiga ega. 5. Diplomatik vakolatxonadan binolar (binolar qismi) va xonalarni ijaraga berish toʻgʻrisida murojaat kelib tushganda, Dipservis xizmati oʻz operativ boshqaruvida boʻlgan boʻsh binolar (binolar qismi) va xonalarni koʻrib chiqishni taklif etadi. 6. Kelishuvga erishilgan taqdirda, Dipservis xizmati diplomatik vakolatxona bilan binolar (binolar qismi) va xonalar ijarasi boʻyicha ikki tomonlama koʻchmas mulk ijara shartnomasini toʻgʻridan-toʻgʻri (elektron onlayn auksion oʻtkazmasdan) rasmiylashtiradi. 7. Ijara shartnomasi Dipservis xizmati bilan diplomatik vakolatxona oʻrtasidagi munosabatlarni tartibga soluvchi asosiy hujjat hisoblanadi va unda jumladan, quyidagilar nazarda tutilishi kerak: ijaraga beriladigan bino (binoning qismi) va xonaning tarkibi, maydoni va texnik tavsifi; ijara toʻlovi, shuningdek, kommunal toʻlovlar miqdori; bino (binoning qismi) va xonani taʼmirlash va joriy saqlash boʻyicha tomonlar majburiyatlarining taqsimlanishi; ijara muddati, ijara toʻlovi va boshqa tegishli toʻlovlarni toʻlash muddatlari; diplomatik vakolatxona tomonidan kommunal xizmatlar va bino (binoning qismi), xonalar va tutash hududlarni joriy saqlash boʻyicha toʻlovlarni toʻlash shartlari; ijaraga olingan bino (binoning qismi) va xonalarga yetkazilgan zarar uchun ijarachining javobgarligi; tomonlarning shartnoma shartlarini bajarmaganligi uchun javobgarlik choralari. 8. Dipservis xizmati ijara toʻlovi stavkalari miqdorini mustaqil ravishda, biroq davlat koʻchmas mulkidan foydalanganlik uchun ijara toʻlovining eng kam stavkalaridan kelib chiqqan holda hisoblangan summadan kam boʻlmagan miqdorda belgilaydi. 9. Xalqaro shartnomalarga asosan ijara toʻlovi boʻyicha xarajatlar quyidagi shartlar boʻyicha qoplanadi: toʻlovlarni oʻzaro hisoblash; ikki tomonlama bepul (paritet asosida) asosda. 10. Bino (binoning qismi) va xonalar tuzilgan ijara shartnomasi boʻyicha tomonlarning vakolatli vakillari ishtirokida ikki tomonlama dalolatnomani tuzish orqali topshiriladi va qabul qilinadi hamda unda quyidagilar koʻrsatiladi: dalolatnoma tuzilgan joy va sana; ishtirokchilarga tomonlar manfaatlarini ifoda etish huquqini beruvchi hujjatlarning nomi va rekvizitlari; bino (binoning qismi) va xonalarni topshirish-qabul qilishda asos boʻladigan ijara shartnomasining raqami va imzolangan sanasi; taqdim etiladigan bino (binoning qismi) va xonalarning texnik holati; aniqlangan nosozliklarni bartaraf qilish muddatlari va tartibi; tomonlarning muhrlari bilan tasdiqlangan vakillar imzolari. Topshirish-qabul qilish dalolatnomasi ikki nusxada, har ikki tomon uchun bir nusxadan tuziladi. 11. Diplomatik vakolatxonalar binolar (binolar qismi) va xonalarni mustaqil tanlashda uni ijaraga olishi toʻgʻrisida Dipservis xizmatini oldindan xabardor qiladi va ushbu bino haqidagi batafsil axborotni (foydalanish maqsadi, maydoni, joylashgan joyi, mulkdor toʻgʻrisida maʼlumotlar, tuziladigan bitim shartlari va boshqalar haqida) taqdim etadi. Bunda, diplomatik vakolatxonalarni davlat mulki hisoblangan binolar (binolar qismi) va xonalarga joylashtirish Oʻzbekiston Respublikasi Prezidentining qarorlariga muvofiq Davlat aktivlarini boshqarish agentligi, diplomatik vakolatxona hamda balansda saqlovchi bilan tuziladigan uch tomonlama ijara shartnomasi asosida amalga oshiriladi. Qoʻshimcha bino (binoning qismi) va xonalarni ijaraga olish zarurati yuzaga kelganda, diplomatik vakolatxona buning uchun tegishli asos taqdim etadi. 12. Dipservis xizmati diplomatik vakolatxona tomonidan bino (binoning qismi) va xonalar toʻgʻrisida taqdim etilgan axborotni xavfsizlik (shu jumladan yongʻin xavfsizligi) talablariga javob berishi, texnik va sanitariya shartlariga muvofiqligi, diplomatik vakolatxona vazifalarining tegishli ravishda bajarilishini taʼminlash uchun obyektning holati va yaroqliligini baholash boʻyicha oʻrganadi. Dipservis xizmati oʻrganish yakunlari boʻyicha diplomatik vakolatxonaga tegishli tavsiyalarini yuboradi. Tashqi ishlar vazirligi diplomatik vakolatxonaning koʻrsatilgan bino (binoning qismi) va xonalarda joylashishi maqsadga muvofiqligi toʻgʻrisidagi Oʻzbekiston Respublikasining manfaatdor vazirlik hamda idoralari bilan kelishilgan xulosasini Dipservis xizmatiga taqdim etadi. 13. Oʻzbekiston Respublikasining jismoniy yoki nodavlat yuridik shaxslari mulki boʻlgan binolar (binolar qismi), xonalar va ularga tutash yer uchastkalari diplomatik vakolatxonani joylashtirish, ularning rahbarlari va xodimlari yashashi uchun mulkdor tomonidan majburiy ravishda Dipservis xizmati orqali uch tomonlama koʻchmas mulk ijara shartnomalarini toʻgʻridan-toʻgʻri (elektron onlayn auksion oʻtkazmasdan) rasmiylashtirish yoʻli bilan taqdim etiladi. Bunda, uch tomonlama ijara shartnomalari mazkur Nizomning 7-bandida koʻrsatilgan talablarga muvofiq rasmiylashtiriladi. 14. Diplomatik vakolatxonalar, ularning rahbarlari va xodimlari taqdim etilgan binolar (binolar qismi), xonalar va ularga tutash yer uchastkalaridan tuzilgan shartnomalar shartlariga muvofiq, faqat moʻljallangan maqsad boʻyicha foydalanadi va ularning tegishli holatda saqlanishini taʼminlaydi. 15. Diplomatik vakolatxonalar va binolar (binolar qismi) va xonalarning mulkdorlari ijara shartnomasi shartlarining har qanday oʻzgartirilishi, muddati uzaytirilishi yoki amal qilishining bekor qilinishi toʻgʻrisida Dipservis xizmatini oldindan xabardor qilishlari shart. 16. Diplomatik vakolatxonalar qonunchilikda belgilangan tartibda vakolatxonalar binosi, shu jumladan vakolatxona rahbarining qarorgohi sifatida foydalaniladigan binolar yoki ularning qismini vakolatxonalar joylashgan yer uchastkalari bilan birgalikda, shuningdek, diplomatik vakolatxonalar binolarini qurish uchun yer uchastkalarini mulk qilib sotib olish huquqiga ega. 17. Diplomatik vakolatxonalar davlat mulki boʻlgan binolar (binolar qismi), xonalar va yer uchastkalarini sotib olish uchun Dipservis xizmatiga ulardan foydalanish maqsadi, maydoni, joylashgan joyi va boshqa shartlarini koʻrsatgan holda murojaat qiladi. Diplomatik vakolatxonalar qoʻshimcha va (yoki) mavjudlarining oʻrniga binolar (binolar qismi), xonalar va yer uchastkalarini sotib olish toʻgʻrisida murojaat qilsa, Dipservis xizmatiga ushbu binolar va yer uchastkalarining batafsil tavsifini (foydalanish maqsadi, maydoni, joylashgan joyi) taqdim etadi. 18. Dipservis xizmati davlat mulki boʻlgan binolar (binolar qismi), xonalar va yer uchastkalarini mulk qilib sotish toʻgʻrisidagi masalani mahalliy ijro etuvchi hokimiyat organlari va Oʻzbekiston Respublikasining manfaatdor vazirlik hamda idoralari bilan birgalikda quyidagi mezonlardan kelib chiqqan holda koʻrib chiqadi: diplomatik vakolatxona tomonidan davlat mulki boʻlgan binolar (binolar qismi), xonalar va yer uchastkalarini mulk qilib sotib olishning maqsadga muvofiqligi toʻgʻrisida Davlat aktivlarini boshqarish agentligi, Qurilish va uy-joy kommunal xoʻjaligi vazirligi hamda Tashqi ishlar vazirligining xulosalari mavjudligi; Oʻzbekiston tomonining binolar (binolar qismi), xonalar va yer uchastkalarini sotib olish ehtiyojlari hisobga olingan holda, ularni mulk qilib sotish masalalarida Oʻzbekiston Respublikasi va murojaat qilgan diplomatik vakolatxona davlati oʻrtasidagi oʻzaro kelishuv prinsiplariga rioya etish; murojaat qilgan diplomatik vakolatxona davlatida Oʻzbekiston Respublikasining diplomatik vakolatxonalari va konsullik muassasalarining faoliyat yuritishi uchun yaratilgan shart-sharoitlar darajasi. 19. Diplomatik vakolatxonalar taqdim etishni soʻragan davlat mulki boʻlgan binolar (binolar qismi), xonalar va yer uchastkalarining mulk qilib sotilishiga toʻsqinlik qiluvchi asoslar mavjud boʻlganda, Dipservis xizmati Oʻzbekiston Respublikasi Tashqi ishlar vazirligi bilan kelishgan holda boshqa muqobil binolar (binolar qismi), xonalar va yer uchastkalarini tavsiya qilishi mumkin. 20. Diplomatik vakolatxonalarga davlat mulki boʻlgan binolar (binolar qismi), xonalar va yer uchastkalarini mulk qilib sotish maqsadga muvofiq deb topilganda, Oʻzbekiston Respublikasi Tashqi ishlar vazirligi Oʻzbekiston Respublikasi Prezidenti Administratsiyasiga yoki Oʻzbekiston Respublikasi Vazirlar Mahkamasiga diplomatik vakolatxonaga binolar (binolar qismi), xonalar va yer uchastkalarini mulk qilib sotish toʻgʻrisida taklif kiritadi. 21. Agar diplomatik vakolatxonaning taklifi ushbu Nizomning 18-bandida koʻrsatilgan mezonlarga mos kelmasa, Oʻzbekiston Respublikasi Tashqi ishlar vazirligi murojaat qilgan diplomatik vakolatxona davlati bilan ikki tomonlama munosabatlarning erishilgan darajasini hisobga olib, diplomatik vakolatxona tomonidan egallab turgan binolar (binolar qismi), xonalar va yer uchastkalarini boʻshatish sharti bilan, davlat mulki boʻlgan binolar (binolar qismi), xonalar va yer uchastkalarini mulk sifatida taqdim etish toʻgʻrisida diplomatik vakolatxonaning murojaatini qanoatlantirish haqida Oʻzbekiston Respublikasi Prezidenti Administratsiyasiga yoki Oʻzbekiston Respublikasi Vazirlar Mahkamasiga taklif kiritish huquqiga ega. 22. Davlat koʻchmas mulk obyekti (bino qismi, xonalar) tegishli yer uchastkasi bilan birga murojaat qilgan diplomatik vakolatxonaga xalqaro shartnomalarga muvofiq Oʻzbekiston Respublikasi Prezidentining qarorlariga muvofiq bozor qiymatida realizatsiya qilinadi. 23. Diplomatik vakolatxonalarga binolar (binolar qismi), xonalar va yer uchastkalari murojaat qilgan diplomatik vakolatxona davlati bilan xalqaro shartnoma tuzish orqali oʻzaro kelishuv (paritet) asosida mulk sifatida taqdim etiladi. 24. Diplomatik vakolatxonalar binolar (binolar qismi), xonalar va ularga tutash yer uchastkalarini Oʻzbekiston Respublikasining jismoniy va nodavlat yuridik shaxslaridan sotib olgan taqdirda, mazkur binolar (binolar qismi), xonalar va yer uchastkalarining mulkdori toʻgʻrisida ulardan foydalanish maqsadi, maydoni, joylashgan joyi va boshqa shartlar koʻrsatilgan maʼlumotni oʻz ichiga olgan xabarnomani Dipservis xizmatiga oʻz vaqtida yuboradi. 25. Oʻzbekiston Respublikasining jismoniy va nodavlat yuridik shaxslariga tegishli binolar (binolar qismi), xonalar va yer uchastkalarini diplomatik vakolatxonalarga mulk sifatida sotish toʻgʻrisidagi bitimlar notariuslar tomonidan Dipservis xizmati bilan kelishilgandan soʻng rasmiylashtiriladi. 26. Ushbu Nizom talablari buzilishida aybdor boʻlgan shaxslar Oʻzbekiston Respublikasi qonun hujjatlarida belgilangan tartibda javobgar boʻladi. 1. Vazirlar Mahkamasining 2001-yil 8-maydagi 207-son qarori bilan tasdiqlangan Xorijiy davlatlarning Oʻzbekiston Respublikasidagi diplomatik vakolatxonalari va konsullik muassasalari toʻgʻrisidagi nizomning 2.6-bandidagi “Tashqi ishlar vazirligining Diplomatik korpusga xizmat koʻrsatish byurosi” soʻzlari “Tashqi ishlar vazirligi huzuridagi “Diplomatik servis xizmati” davlat muassasasi” soʻzlari bilan almashtirilsin. 2. Vazirlar Mahkamasining 2006-yil 24-fevraldagi 33-son qarori bilan tasdiqlangan Oʻzbekiston Respublikasi hududida xorijiy davlatlar ommaviy axborot vositalari muxbirlarining kasb faoliyatini tartibga soluvchi asosiy qoidalarda: a) 17-bandda: birinchi xatboshidagi “Tashqi ishlar vazirligi Diplomatik korpusga xizmat koʻrsatish byurosining” soʻzlari “Tashqi ishlar vazirligi huzuridagi “Diplomatik servis xizmati” davlat muassasasining” soʻzlari bilan almashtirilsin; ikkinchi xatboshidagi “Diplomatik korpusga xizmat koʻrsatish byurosi” soʻzlari ““Diplomatik servis xizmati” davlat muassasasi” soʻzlari bilan almashtirilsin; b) 24-banddagi “Diplomatik korpusga xizmat koʻrsatish byurosi” soʻzlari “Tashqi ishlar vazirligi huzuridagi “Diplomatik servis xizmati” davlat muassasasi” soʻzlari bilan almashtirilsin. 3. Vazirlar Mahkamasining 2007-yil 27-iyundagi 131-son qarori bilan tasdiqlangan Avtomototransport vositalariga va ularning tirkamalariga beriladigan roʻyxatdan oʻtkazish davlat raqami belgilarida: I tipning birinchi xatboshisi quyidagi tahrirda bayon etilsin: “I tip — roʻyxatdan oʻtkazish davlat raqami belgilari yuridik shaxslarning avtomobillariga beriladi (chet el investitsiyasi va kapitali ishtirokidagi korxonalar bundan mustasno)”; IX tipning beshinchi xatboshisi quyidagi tahrirda bayon etilsin: “akkreditatsiya qilingan va Oʻzbekiston Respublikasi hududida faoliyat koʻrsatuvchi xorijiy tijorat tashkilotlari vakolatxonalarining va banklarning, shuningdek, chet el investitsiyasi va kapitali ishtirokidagi korxonalarning xizmat ehtiyojidagi avtotransport vositalariga beriladi”; X tipning birinchi xatboshisi quyidagi tahrirda bayon etilsin: “X tip — “H” seriyali roʻyxatdan oʻtkazish davlat raqami belgilari Tashqi ishlar vazirligining xati asosida Oʻzbekiston Respublikasida shaxsiy, xizmat ishlari boʻyicha, oʻqish yoki turizm maqsadida doimiy yashaydigan yoki vaqtincha boʻladigan xorijiy fuqarolarga va fuqaroligi boʻlmagan shaxslarga tegishli boʻlgan yoki ular tomonidan ijaraga olingan transport vositalariga beriladi”. 4. Vazirlar Mahkamasining 2017-yil 31-avgustdagi 683-son qarori bilan tasdiqlangan Avtomototransport vositalarini davlat roʻyxatidan oʻtkazish tartibi toʻgʻrisidagi nizomning 15-bandi ikkinchi xatboshisidagi “Tashqi ishlar vazirligining Diplomatik korpusga xizmat koʻrsatish byurosi” soʻzlari “Tashqi ishlar vazirligi huzuridagi “Diplomatik servis xizmati” davlat muassasasi” soʻzlari bilan almashtirilsin. 5. Vazirlar Mahkamasining 2019-yil 17-sentabrdagi 778-son qarori bilan tasdiqlangan Oʻzbekiston Respublikasi hududida foydalanilayotgan, sotish yoki shaxsiy foydalanish uchun olib kiriladigan va ishlab chiqariladigan mobil qurilmalarni roʻyxatga olish tartibi toʻgʻrisidagi nizomning 101-bandining birinchi va ikkinchi xatboshilaridagi tegishli kelishikdagi “Diplomatik korpusga xizmat koʻrsatish byurosi” soʻzlari tegishli kelishikdagi ““Diplomatik servis xizmati” davlat muassasasi” soʻzlari bilan almashtirilsin. 1. Vazirlar Mahkamasining “Xorijiy davlatlarning Oʻzbekiston Respublikasida akkreditatsiyadan oʻtgan diplomatik vakolatxonalari, konsullik muassasalari va ularga tenglashtirilgan tashkilotlarga xizmat koʻrsatishni tubdan takomillashtirish chora-tadbirlari toʻgʻrisida” 2019-yil 2-iyuldagi 550-son qarori. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar va qoʻshimcha kiritish toʻgʻrisida (Oʻzbekiston Respublikasi Prezidentining “Oʻzbekiston Respublikasida notariat tizimini tubdan isloh qilish chora-tadbirlari toʻgʻrisida” 2019-yil 9-sentabrdagi PF-5816-son Farmoni)” 2020-yil 1-apreldagi 195-son qaroriga ilovaning 10-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 654-bandi. 4. Vazirlar Mahkamasining “Savdo va xizmat koʻrsatish sohasida jamoatchilik nazorati samaradorligini oshirishga doir qoʻshimcha chora-tadbirlar toʻgʻrisida” 2022-yil 12-maydagi 255-son qaroriga 3-ilovaning 20-bandi.